《赋得上林雁赠吏部王郎中谪毗陵》
明代·陈束

八月凉风动双阙，嗷嗷旅雁云中发。
遐飞远响激清音，刷羽振中度上林。
天边结字行难乱，风里传书力不任。
讵意上林重毛色，抱奇区区不察识。
凌寒不借一枝栖，能鸣转被单丝弋。
逸志由来耻稻粱，归飞耿耿背金塘。
水咽惊声疑箭落，月明避影怯弓伤。
遥遥关路长辛苦，萧条为向南中土。
地阔山空不畏人，沙明水暖聊鸣舞。
少年才客有王君，把袂愁为失意分。
南去祇应闻雁叫，临风好是泣离群。

作者简介：明浙江鄞县人，字约之，号后冈。幼时颖慧，其父破产延师教之读。稍长，博览群书。嘉靖八年进士。授礼部主事，迁员外郎，改编修。束出张聪、霍韬门，不肯亲附，为所恶，出为湖广佥事。分巡辰、沅，治有声。稍迁福建参议，改河南提学副使。以呕血死，卒年三十三。诗学初唐，与王慎中、唐顺之、赵时春、熊过、任瀚、李开先、吕高称“嘉靖八才子”。有《后冈集》。